*proiect*

**Cu privire la aprobarea proiectului de lege**

**pentru modificarea și completarea unor acte legislative**

**--------------------------------------------------------------**

 **Guvernul HOTĂRĂŞTE:**

 Se aprobă şi se prezintă Parlamentului spre examinare proiectul de lege pentru modificarea și completarea unor acte legislative.

**Prim-ministru IURIE LEANCĂ**

Contrasemnează:

Ministrul educaţiei Maia Sandu

Ministrul afacerilor interne Dorin Recean

Ministrul justiţiei Oleg Efrim

*proiect*

**PARLAMENTUL REPUBLICII MOLDOVA**

**LEGE**

**Pentru modificarea și completarea unor acte legislative**

Parlamentul adoptă prezenta lege organică.

**Art. I. –** Articolul 20 din Legea învăţămîntului nr. 547-XIII din 21 iulie 1995 (Monitorul Oficial al Republicii Moldova, 1995, nr. 62–63, art. 692), cu modificările ulterioare, se completează cu alineatul (61) cu următorul cuprins:

”(61) Se interzice publicarea subiectelor examenelor de bacalaureat pe durata desfășurării acestora. Încălcarea prevederilor prezentului alineat constituie infracțiune și se sancționează potrivit Codului penal al Republicii Moldova.”

**Art. II. –** Codul penal al Republicii Moldova nr. 985-XV din 18 aprilie 2002 (republicat în Monitorul Oficial al Republicii Moldova, 2009, nr. 72–74, art. 195), cu modificările ulterioare, se completează cu articolul 3321 cu următorul cuprins:

”**Articolul 332**1. Publicarea subiectelor examenelor de bacalaureat în timpul desfășurării acestora

(1) Publicarea subiectelor examenelor de bacalaureat în timpul desfășurării acestora

se pedepseşte cu amendă în mărime de la 150 la 400 unităţi convenţionale, iar persoana juridică se pedepseşte cu amendă în mărime de la 500 la 1000 unităţi convenţionale.

(2) Aceeași acțiune săvîrșită de către o persoană care, potrivit atribuțiilor cu care este abilitată, participă la organizarea și desfășurarea examenelor de bacalaureat

se pedepsește cu amendă în mărime de la 300 la 700 unităţi convenţionale cu privarea de dreptul de a ocupa anumite funcţii sau de a exercita o anumită activitate pe un termen de pînă la 3 ani.”

**Art. III. –** La articolul 269 alineatul (1) din Codul de procedură penală al Republicii Moldova nr. 122-XV din 14 martie 2003 (republicat în Monitorul Oficial al Republicii Moldova, 2013, nr.248–251, art.669), cu modificările ulterioare, textul ”și 324–335” se substituie cu textul ”, 324–332 și 333–335”.

**Preşedintele Parlamentului**

**NOTĂ DE ARGUMENTARE**

**la proiectul de hotărîre a Guvernului „Cu privire la aprobarea**

**proiectului de lege pentru modificarea și completarea unor acte legislative”**

Proiectul de hotărîre a Guvernului „Cu privire la aprobarea proiectului de lege pentru modificarea și completarea unor acte legislative” a fost elaborat ca o măsură suplimentară în vederea prevenirii și combaterii fraudei la examenele de bacalaureat.

Prin proiectul în cauză se propune interzicerea publicării subiectelor examenelor de bacalaureat pe durata desfășurării acestora.

În cazul în care această prohibiție va fi încălcată, proiectul propune sancționarea penală a celor culpabili.

Astfel, publicarea subiectelor examenelor de bacalaureat în timpul desfășurării acestora se va pedepsi cu amendă în mărime de la 150 la 400 unităţi convenţionale, iar în cazul în care fapta a fost săvîrșită de o persoană juridică – amenda va constitui de la 500 la 1000 unităţi convenţionale.

Dacă acțiunea va fi săvîrșită de către o persoană care, potrivit atribuțiilor cu care este abilitată, participă la organizarea și desfășurarea examenelor de bacalaureat (de exemplu, un funcționar public, un membru al comisiei de bacalaureat etc.), se propune ca aceasta să fie sancționat cu amendă în mărime de la 300 la 700 unităţi convenţionale, dar și, paralel, cu privarea de dreptul de a ocupa anumite funcţii sau de a exercita o anumită activitate pe un termen de pînă la 3 ani.

Față de cele menționate, articolul 20 din Legea învăţămîntului nr. 547-XIII din 21 iulie 1995 urmează a fi completat cu alineatul (61), iar Codul penal al Republicii Moldova – cu articolul 3321.

De asemenea, se propune ca competența de urmărire penală în astfel de cazuri să fie alocată organului de urmărire penală al Ministerului Afacerilor Interne. Pentru aceasta, urmează a fi modificat alineatul (1) al articolului 269 din Codul de procedură penală.

Pentru implementarea proiectului de lege, nu sînt necesare mijloace financiare suplimentare de la bugetul de stat.

Ținînd cont de cele expuse, în vederea completării măsurilor antifraudă și anticopiat la examenele de bacalaureat lansate anul trecut, se consideră oportună aprobarea prezentului proiect de lege şi prezentarea lui spre examinare Parlamentului Republicii Moldova.

|  |  |
| --- | --- |
| **Ministrul educaţiei** | **Maia SANDU** |